Kadri Ibruse puhul hindas žürii tema sotsiaalteemade käsitlemist Eesti Päevalehes, mida iseloomustab järjekindlus ja inimlik hoolivus.
Mart Jesset tõstis žürii esile tema Eesti Päevalehes ja Äripäevas ilmunud kirjatööde tõttu, mis on käsitlenud pensionisüsteemi, kindlustussektori arengut ja majandusraskuste leevendamise teemat.
Jesse on nendel teemadel kirjutades kompetentne ja samal ajal lugejale arusaadav, samuti on tema lugudel olnud otsene mõju seadusemuudatuste näol.
Vladimir Fridlyandi puhul märkis žürii tema Arctic Sea kaaperdamise teemalist analüüsi, mis oli põhjalik ning stiililt hea. "Oluline on mainida, et ka venekeelne meedia teeb Eestis head ajakirjandust," leidis žürii.
Rein Siku puhul leidis kiitmist tema kirjutiste sari viieeuroste rahatähtede Eesti pangaautomaatidesse toomise teemal, millel oli konkreetne mõju ja mis käivitas suhtlusportaalis Facebook kodanikuliikumise.
Daniel Vaariku osas hindas žürii tema blogis Memokraat ilmunud analüüsi Vabadussamba sekelduste teemal, mis oli hästi argumenteeritud, elegantselt kirjutatud ning mis päädis kohe kõrgetasemelise diskussiooniga.